Eleki Krónika 2004. február

A román bálról

2004. január 31-én a Reibel Mihály Városi Művelődési Központban került sor a hagyományos, román batyus bál megtartására. A bált Szabó Péter, az Eleki Román Hagyományőrző Táncegyesület elnöke nyitotta meg, majd ezt követően Rocskár Jánosné elnökhelyettes köszöntötte a vendégeket, többek között Dorel Covaci urat, Făget város polgármesterét, valamint a város képviseletében lévő egyházi és kulturális személyiségeket: Joan Jurj városi főlelkészt, Bujor Păgurar kerületi egyházi főlelkészt, Joan Gh. Oltean városi kulturális igazgatót, dr. Cipu Cipuan megyei kulturális központ igazgatót, valamint Pluhár Lászlót, Elek Város polgármesterét.
A nyitótáncot az erre az alkalomra összeállított táncegyüttes nyitotta meg Bágy György vezetésével. A zenét a Romániából érkezett “Arad Csillagai” zenekar biztosította, szólistájuk pedig Borita Mercea énekesnő volt. 
A közel 200 fő bálozó jól érezte magát a bálban. A perinita ezúttal sem maradt el. Kedves színfoltot jelentett, hogy az aradi énekesnő a közönséggel együtt énekelt és táncolt, a pöttyös kendőt ő is többször megkapta. A bál a hajnali órákban ért véget.
Făget Város egyébként Romániában, Temes megyében van, mintegy 8000 lelket számláló kisváros.
Hotya Péter

Koncepciók, beszámolók

A képviselő-testület ez évben először január 26-án ülésezett. Ezen az ülésen az első fontos napirendi pont a településfejlesztési koncepció volt, aminek a megtárgyalását a következő hónapra halasztották el, mivel a hatalmas anyagot még nem sikerült áttanulmányozni, de célszerű lenne szakértőt is bevonni.
Utána a 2004. évi költségvetési tervezet következett, amit átadtak a jegyzőnek, hogy az egyeztessen az intézményvezetőkkel. /Fő cél: a hiány csökkentése./
Majd a képviselők meghallgatták Kerekes Éva aljegyző beszámolóját a hivatal munkájáról, amit el is fogadtak, mint ahogy a közoktatási intézmények önkormányzati minőségfejlesztési programját is.
Ezt követte a mezőőri járadék megállapítása. Ennek az összegét így állapították meg: állami támogatás plusz a földtulajdonosok hozzájárulása évente 20 Ft/AK.
Az egyebek között pedig elhangzott pl. az, hogy Elek, Szabad- és Újkígyós együtt adott be pályázatot a szennyvíztisztító-rendszer fejlesztésére, illetve mind az eleki mind a lőkösi általános iskola közösen szeretné megoldani a felújítást. /Eleken aulát és tanmedencét is szeretnének/ Mind a két pályázat uniós támogatást célzott meg.
Elhangzott még az is, hogy az idei világtalálkozóra az önkormányzat több helyre is pályázott. A legközelebbi ülés február 23-án lesz.
Rapajkó Tibor

Szalagavató a középiskolában

2004. február 20-án 14.00 órakor tartotta szalagavató ünnepségét a Radványi György Középiskola és Szakiskola a Reibel Mihály Művelődési Központban. 73 végzős tanulónak került fel ruhájára a szalag, mely az iskolai tanulmányok befejezését jelképezi. 36-an érettségi-, 29-en szakács illetve állattenyésztő, lótenyésztő, 7-en gyorsétkeztetési eladó bizonyítványt, illetve szakmát kívánnak szerezni a közeljövőben. Az ünnepségen az előre vártnál is sokkal többen jelentek meg, a művelődési ház minden négyzetcentimétere megtelt. A Himnusz után a vendégek köszöntése következett, majd Mistina Alexandra szavalata emelte az ünnepség színvonalát. Iskolánkban szeptembertől alapfokú művészeti iskola is működik, felléptek a néptáncosok (betanította Bágy György), majd a színjátszók (betanította Kozma János kollégiumvezető). Igazán nagy sikert aratott Dobák Róbert, iskolánk tanulója, és barátainak break-bemutatója. A műsor után Singer Ferenc igazgatóhelyettes úr mondott ünnepi köszöntőt és adta át a megérdemelt könyvjutalmakat. Jámbor Adrienn, Baka Tibor, Kisantal Gergely, Török Erzsébet, Ferencz Zsuzsa, Nagy Melinda, Oszlács Katalin, Szigetvári Mária, Kovács Krisztina, Gémes Anikó, Pólik Anikó tanulóknak. Ezután következett a szalagtűzés. A Szózat hangjaival zárult a diákok és szülők számára is felejthetetlen nap.
Lantos Mihályné

Hogy érzi magát a mezőőr?

Amikor a foglalkozás elnevezése szóba jön, leginkább egy békésen ballagó, inkább idősebb, mint fiatal ember képe vetül elénk. Manapság ez már természetesen nem igaz, hiszen a mezőőr fiatal, erőteljes, okos, fegyverrel bánni jól tudó, a határt, szakmáját és jogait jól ismerő, sokoldalú embert tisztelhetünk bennük. Ilyen ember Bogár Szabó Mihály is, akit a mezőőri szolgálatról faggattunk. Kérdéseinkre készséggel válaszol.
- Milyen tevékenységet takar a “mezőőr” elnevezésű foglalkozás?
- Az önkormányzat tulajdonát képező műtárgyak, utak, földek, azok bérlői tulajdonának védelmét, őrzését jelenti.
- Hányan látják el ezt a feladatot?
- Jelenleg hárman dolgozunk ezen a területen: Suhajda Attila, Papp László és jómagam.
- Kik alkalmazzák Önöket?
- Alkalmazónk Elek Város Önkormányzata.
- Ki az úgynevezett “főnökük”?
- Személyesen a polgármester úr.
- Ki/k/től kapják a fizetésüket?
- Természetesen az önkormányzattól, béralapunk pedig részint állami támogatásból, részint pedig az ú.n. mezőőri járulékok befizetéséből tevődik össze. Ez utóbbit a földtulajdonosok fizetik meg.
- Elnézést kérünk, ha megkérdezzük illetlenül: mennyit keresnek?
- Fizetésünk a közalkalmazotti bértábla szerint alakul. Ez az iskolai végzettség és a közalkalmazotti jogviszonyban eltöltött évek számának függvénye.
- Munkaidejük hogyan alakul?
- Heti 40 órát kell dolgoznunk, kötetlen formában - elvileg. Belátható azonban, hogy esetünkben ez az időhatár aligha tartható, hiszen ennél ez - ha az ember tisztességgel teszi a dolgát - csak több lehet, mint ahogy több is. A heti 40 óra éjjelre és nappalra is vonatkozhat. Tudjuk, hogy a bűnelkövetők nem biztos, hogy éjjel alszanak... s reggel 6-tól du. 2-ig teszik a “dolgukat” csupán...
- Megbecsülik-e Önöket, a munkájukat?
- Úgy tapasztaljuk, hogy erkölcsileg mindenképpen, hiszen számtalan esetben kapunk erről pozitív visszajelzéseket. Anyagi megbecsültségünk átlagosnak tekinthető.
- Időszakonként mik, melyek a legjellemzőbb feladataik?
- Jelenleg az illegális fakivágás, falopás dívik. Tél van, hideg. Többen így kívánják otthonukat felmelegíteni, egyesek pedig a lopott fát értékesíteni, abból némi pénzhez jutni. Tavasszal jellemző volt a réteken /hozzátenném, hogy botanikailag védett területeken!/, a gyepkocka lopása, ami helyrehozhatatlan károkat eredményezhet, hiszen őshonos, rendkívül ritka és csak itt, az eleki határban fellelhető növényzetet, fajtákat, fajokat tehet tönkre, semmisíthet meg. Az utóbbi időben azonban ezt a tevékenységet megszűnni látjuk, mert többeken rajtaütöttünk, majd értesítettük a rendőrséget. A szankcionálás már nem a mi dolgunk.
Nagy gond mindannyiunkra nézve, környezetvédelmi szempontból pedig szinte megbocsáthatatlan az illegális szemétlerakások “hagyománya”. Az odafigyelő szem észreveheti: településünket körbe-körbe fogja egy “szemétgyűrű”, hiszen a várost övező részek szeméttel telítettek. Ezek között szép számban találhatók a környezetre veszélyes hulladékok is, pl. hűtőszekrények, akkumulátorok, vegyszerek is, de folytathatnám a sort... Ilyen elkövetőt is rajtakaptunk már, így a mély árokba dobált selejt hűtőszekrényt vissza kellett onnan cipelnie, majd visszavinnie a származási helyére... 
Nyáron a tarlóégetés jelenthet problémákat, de ez az évszak - s persze az ősz - a terménylopások ideje. Ilyenkor egyesek mindent, de mindent lopnak, ami terem...
- A fizetésükön kívül vannak-e egyéb juttatásaik is?
- Csak a kötelezően adandóakat kapjuk meg, pl. munkaruhát, jármű és mobiltelefon /üzemeltetésük, karbantartásuk saját költségünket terheli/.
- Van-e fegyverük, s ha igen, annak használata, alkalmazása milyen feltételekhez kötött?
- Kötelező az önvédelmi fegyverviselési engedély megszerzése, amely esetünkben sörétes puskára korlátozódik. Ezt is csak végső esetben, támadáskor használhatjuk. Pedig belátható, hogy pl. éjszakánként egyedül a nagy határban értékeket védeni nem éppen veszélytelen, mondhatnánk, hogy “nem egy életbiztosítás”.
- Vannak-e s ha igen, kikkel konfliktusaik?
- Főleg az ú.n. “nem dolgozó” /nem a regisztrált munkanélküliekre gondolok!/ réteggel fordulnak elő ilyenek. Ők gyakran az ú.n. “megélhetési bűnözésről” beszélnek, ami végtelenül sajnálatos. Megítélésük azonban nem a mi dolgunk. Mi - ebben az értelemben - nem vagyunk “hatóság”.
- Kíván-e még valamit elmondani a mezőőri szolgálat során tapasztaltakkal kapcsolatban?
- Nagyon fontosnak tartom, hogy a lakosság érintett része vegye végre tudomásul, értse meg, hogy a szemetet nem szabad a természetet, környezetünket károsító módon és helyeken lerakni! Ezzel önmagának is kárt okoz, gyermekeinek, unokáinak is! A szemét elhelyezése Eleken már megoldott dolog, azokkal a lehetőségekkel éljen, ne tegyen kárt! Aztán meg, hogy ne lopja el a másét! De hát ezt a hitbéli tízparancsolat is tiltja...
T.R.K.

Előző lapszámunkban

eleki barátai köszöntötték kerek évszámú születésnapján Josef Schneider urat Németországban, aki egyben az “Elekért” érdemérem kitüntetés tulajdonosa is. Szerkesztőségünk a napokban kedves levelet kapott Schneider úrtól, melyet ezúttal eleki barátai részére adunk közre:
“Eleki Barátaim!
Az Eleki Krónika révén jókívánságaik a kerek születésnapom alkalmából megérkezett. A meglepetésük sikerült. Üdvözletüket és jókívánságaikat nagy örömmel fogadtam. Kérem, fogadják hálás köszönetemet, tudva, hogy nekem két hazát adott az életem: Amikor innen Elekre indulok, haza megyek, ugyanúgy hazatérek, ha Elekről visszaindulok.
Abban a reményben, ha az Isten is úgy akarja, a hetedik barátságos világtalálkozót a 280 éves települési ünnepséggel kapcsolatban Elek lakosságával szeretném ünnepelni.
Josef Schneider D - 74564 Crailsheim".
Josef Schneider úr kérésének örömmel tettünk eleget, további minden jót kívánunk!
T.R.K.

Terítéken a polgármesterihivatal működése

A képviselő-testület 2004. január 26-i ülésén tárgyalta Kerekes Éva aljegyző asszony előterjesztésében a hivatal működéséről szóló értékelést. A testület legutóbb 1999. október 4-i ülésén foglalkozott a polgármesteri hivatal munkájával, ezen kívül több alkalommal a hivatalt érintő kérdésekkel. 2001-ben tárgyalta a Szervezeti és Működési Szabályzatát két alkalommal, majd az ügyrendet fogadta el. 2002-ben ismételten módosította az SZMSZ-t. A szervezeti struktúra kialakítása megfelel a településen kialakult hagyományoknak, az eddig alkalmazott hatáskör megosztásnak, és mintegy keretbe foglalta az elkülönült feladat típusokat, figyelembe véve a hatályos jogi szabályozás, valamint a hatósági munkát és a gyakorlati szempontokat. A jelenlegi felépítés a következő: az osztálystruktúrán kívüli személyek a polgármester, a jegyző és az aljegyző. A felépítés a következő: Pénzügyi és Településüzemeltetési Iroda, Gyámhivatal és Általános Igazgatási Iroda, Okmány és Nyilvántartási Iroda. Az osztályok élén álló vezetők nem függetlenített vezetők, a napi hatósági és egyéb feladatkörökbe tartozó munka mellett látják el a vezetői tevékenységeket. A személyi állomány szakképzettségét megfelelőnek értékelte, bár az EU-s csatlakozás szempontjából ez igen fontos követelmény. A dolgozók folyamatosan végeznek, 2003-as évben 1 fő, ez évben 4 fő szerzi meg a diplomáját. A közigazgatási hivatal által szervezet kötelező- és fakultatív képzések segítik az apparátus felkészülését a mindennapok munkájára. A jelenlegi osztálystruktúra megfelel a felállított követelményeknek, javítandónak ítélte viszont a hatáskörök következetesebb megosztását. A hivatal belső szabályzata tartalmazza az erre vonatkozó legfontosabb kérdéseket, ezek állandó frissítése szükséges. Az esetlegesen hosszúra nyúlt ügyintézési idő nagyrészt az adminisztratív előírásoknak köszönhető. Az ügyiratforgalom a 2003-as évben a következő volt: összes főszámos ügyirat 15786, gyűjtő 2362, összes ügyirat 18148. Polgármester: 460, jegyző 266, aljegyző 178, anyakönyv 782, hagyaték stb. 350, gyámhivatal 2902, szociális, egészségügy 3776, okmányiroda 3115, gyámügy 1491, szoc. ig. és közhasznú munka 453, pü. osztályvezető 468, szorosan vett pü. és gazd. tevékenység 210, építés 1086, titkárság, rendszergazda 184.
A hivatal által végzett munkát érzékelteti a benyújtott pályázatoknak a száma. 35 pályázat lett benyújtva, ebből nyertes a 26 db-os bérlakás építés 148.152.956.- Ft, településrendezési terv 5.645.000.- Ft, 1000 adagos konyhabővítés: 30.690.500.- Ft, művelődési központ: 245.000.- valamint 1.015.000.- Ft, könyvtár: 300.000.-, kerékpárút III. ütem: 9.955.000.- Ft, valamint 10.112.000.- Ft, hátrányos helyzetű lakosok foglalkoztatása: 13.412.000.- Ft, Elekiek VII. Világtalálkozója 3.000.000.- Ft, belterületi utak fejlesztése: 28.973.000.- Ft, polgármesteri hivatal informatikai fejlesztése 5.034.000.- Ft, működésképtelen önk. tám.: 5.500.000.- Ft + 1.000.000.- Ft, B.M. támogatás 146.878.- Ft, Román Iskola kieg. tám.: 16.000.000.- Ft, Elek Város marketing program 952.000.- Ft, középiskola építés: 49.000.000.- Ft, felszíni csapadékvíz 209.000.000.- Ft. Várhatóan még ezután kerül elbírálásra három pályázat.
A hivatal feladatai részben az önkormányzati működéshez kapcsolódnak, részben pedig az államigazgatási ügyek döntésre való előkészítésére, illetve a döntések végrehajtásával kapcsolatos teendők ellátására terjednek ki.
Az Európai Unióban az információs társadalom kiépítésének fontos eleme az alulról építkező intelligens település. Az informatika lehetőségeinek kihasználása érdekében a jövőben nagyobb koordinációra lesz szükség az egyes szakterületek, de maguk az önkormányzatok között is.
A képviselő-testület tagjai többen hozzászóltak az előterjesztéshez, javaslataikkal a város lakóinak érdekét szolgáló munkát kívánták még eredményesebbé tenni.
Lantos Mihályné

Francia vendég a középiskolában

Az elmúlt napokban francia vendég járt a középiskolában: Jean-Bernard David úr, aki Melle Mezőgazdasági Felnőttképzésű Intézetének igazgatója. A Békés Megyei Képviselő-testület vendégeként járt Békés megyében. Varga Zoltán, a megyei közgyűlés elnöke javasolta számára az iskolát, és kérte az intézmény igazgatóját, hogy egy napot tölthessen el vendégeként. Zámbó András igazgató úr tájékoztatást adott az intézmény felnőttképzési tevékenységéről. Ezt a munkát nem csak elméletben, hanem gyakorlatban is megtekinthette, hiszen jelenleg is számtalan formában folyik a felnőttképzés. Személyes tapasztalatot gyűjthetett a méhészképzésen, ahol elbeszélgetett a hallgatókkal. Meglátogatta a tangazdaságot is, aminek megtekintése mindenki számára élményt jelent. A délutáni órákban áttekintették a közös feladatokat, az Európai Uniós csatlakozás utáni lehetőségeket. A találkozó végén Jean-Bernard úr elmondta, hogy ha a két megye közötti kapcsolatok ilyen intenzíven fejlődnek, akkor örömmel venné a két iskola közötti szorosabb együttműködés fejlesztését, hiszen a Radványi György Középiskola az ország egyik legnagyobb akkreditált felnőttképzési intézménye, kialakult hagyományokkal, tapasztalatokkal.
Lantos Mihályné

Kulturális cserelátogatás

Eleki kulturális küldöttség járt Făget-on dr. Heimné Máté Mária alpolgármester asszony vezetésével és viszonozva a szíves vendéglátást, meghívta az ottani vezetőket az eleki hagyományos román batyus bálra, melyet az Eleki Román Hagyományőrző Táncegyesület szervezett. A bál előtt a küldöttséget a polgármesteri hivatalban fogadta Pluhár László polgármester, Turóczy András alpolgármester, Rocskár Jánosné alelnök asszony és néhány közéleti személyiség. A fogadáson részt vett Árgyelán György, a Reibel Mihály Művelődési Központ igazgatója, aki egyben gyakran a tolmács szerepét is betöltötte. A romániai küldöttségben helyet foglalt Temesvárról dr. Cipu Cipuán a megyei kulturális központ igazgatója, Făget-ról Dorel Covaci polgármester, Bujor Păgurar főpüspök, Joan Gh. Olean művelődési ház igazgató.
A látogatás célja eredetileg a viszontlátogatás volt, azonban Elek Városát látva (hasonló nagyságú, mint Făget), jelezték, hogy szeretnék a két település kulturális tevékenységét összehangoltabbá tenni. Făget-nak olasz és francia testvérvárosa is van, de keresik a kapcsolatot Magyarországgal is. Nagyon szimpatikus volt számukra Elek Városa.
Elek Város számára is igen fontos lenne a kapcsolat fejlesztése, mert turisztikai szempontból igen kedvező elhelyezkedésű a romániai város és környéke. Alsó fokú központként működik és minden szempontból nagy fejlődésnek indult. A polgármesterek kölcsönösen tájékoztatatták egymást a települések jelenéről, jövőjéről, az elképzelésekről, az együttműködés lehetőségeiről. A baráti beszélgetést követően a vendégek részt vettek a hagyományos batyus bálon.
Lantos Mihályné

Az ÖTÖSFOGATkiállítása Békéscsabán

A Békés Megyei Múzeumok Igazgatósága a Munkácsy Mihály Múzeumban megrendezte a Szegedi Tanárképző Főiskolán 35 évvel ezelőtt végzett rajz-földrajz szakos hallgatóinak kiállítását 2004 januárjában. Az ÖTÖSFOGAT-nak eleki kötődésű tagja is van, Kiss Ernő festőművész, aki jelenleg Hajóson él és dolgozik. Kiss Ernő Nagykaposon született, majd Elekre kerülvén itt végezte az általános iskolát, majd Békéscsabán a Rózsa Ferenc Gimnáziumban érettségizett. A Szegedi Tanárképző Főiskolán diplomázott 1968-ban. Azóta Hajóson él, alapító tagja a Hajósi Alkotótelepnek. Itt is dolgozik, mint pedagógus. Akvarell technikával alkot, de szívesen műveli a grafika műfajait is. Jelentős szerepet kap művészetében a természet, a hazai táj szín- fényélménye. Jelentős hazai önálló és kollektív tárlatokon kívül külföldön is bemutatkozott műveivel. Munkái megtalálhatók Európa több magán- és közgyűjteményében. Ha teheti, szívesen jön haza Elekre, ilyenkor mindig keres valami olyan pontot, ami művészetét tovább gazdagíthatja. A közelmúltban a város ódon házait örökítette meg.
A kiállítást rendezte és megnyitotta Banner Zoltán művészeti író. Megnyitójában hangsúlyozta “Azt hiszem, nem véletlen, hogy éppen a közösség karakterét meghatározó készségek és képességek nevelői, pallérozói: a zene- és rajztanárok a birtokosai annak a többletenergiának és többlet öntudatnak, ami képessé teszi őket a pedagógusi kötelezettségeik elvégzése után kórust vezetni, zenei együttesben játszani, illetve a műtermi magányba bezárkózva megkísérelni a világ művészi újrateremtését”.
Lantos Mihályné

Tollhegyen a város vezetése

Az Eleki Krónika szerkesztősége azt gondolta, hogy a lakosságot bizonyára érdekli az, hogy az általunk, a város lakói többségének döntése alapján megválasztott képviselők, alpolgármesterek és a polgármester hogy és mit, miként dolgozik a választói, a város érdekében, mit tesz érte, értünk.
A lakosság /a választók/ általában csak az ETV-n keresztül értesülnek a sorsukat, sorsunkat meghatározó döntésekről, melyek lényegét /az előterjesztések részleteinek ismerete híján/ alig értik. Igaz ugyan, hogy betekintést nyerhet bármelyikőnk a könyvtárban az előterjesztésekről, napirendekről, ám tudjuk jól, hogy a lakosság túlnyomó többsége nem kimondottan ezzel tölti az idejét... A testület rendszerint hivatkozik egy adott törvény x-dik paragrafusa y-dik bekezdése többszörösen módosított... stb... stb..., ám ezeket nyilvánvalóan nem tudja követni az állampolgár, hiszen a Magyar Közlöny nem jár jellemzően minden családnak, sőt...
Szóval, ember legyen a talpán...! Mégpedig felkészült, aki eligazodik a rengetegben!
Krónikánk szerkesztősége tehát - éppen ezért - úgy döntött, hogy közérthető módon teszi fel kérdéseit a város vezetőinek, nevezetesen a képviselő-testület tagjainak, bízva abban, hogy közérthető válaszokat kap kérdéseire. Nem törekedtünk semmiféle számvetésre, összegzésre, csupán a jelenlegi közérzetü/n/ket kértük, hogy minősítsék.
Kérdéseink az alábbiak szerint alakultak:
1./ Hogy érzi képviselő úr/asszony, helyesen, kedvére valóan döntött-e jelölését illetően annak idején?2./ Megválasztása után /de akár előtt/ mit tűzött ki legfontosabb célként maga elé? Megvalósultak-e /esetleg részben is/ ezek?3./ Zömmel, illetve jellemzően mivel, milyen kérdésekkel keresték, keresik meg Önt a választói? Tett-e, illetve mit tett érdekükben?4./ A megválasztása óta eltelt időszakot hogyan jellemezné?5./ Mit könyvel el legkiemelkedőbb sikerének?6./ Mi volt a legnagyobb kudarca?7./ Kíván-e indulni a következő választásokon?8./ Mit szeretne megőrizni elveiből?9./ Mi az, amin mindenképpen változtatni kíván?10./ A választása óta eltelt közel fél ciklus utáni időben mik a céljai?11./ Egyéb közlendője?
Kérdéseinkre a képviselők az alábbiakat válaszolták:
Bakos Ferenc képviselő
1./ Az emberek - nyugdíjazásom után is - rendszeresen megkerestek lakásomon ügyes-bajos dolgaikkal. Ők javasolták, hogy induljak a helyhatósági választáson, és az ajánlócédulák zömét is ők szedték össze részemre. Úgy érzem, hogy helyesen döntöttem, amit a megválasztásom is bizonyít.
2./ Bekerülni abba két bizottságba, melyben - szerintem - a legtöbbet tehet egy képviselő a lakosságért: a Szociális Bizottságba és a Területfejlesztési Bizottságba.a.) A lakosságnak részletfizetési lehetőséget biztosítani az útépítési önrész megfizetésére,b.) a kerékpárút II-es ütemének megépítése,c.) az Idősek Klubjának és a Mozgáskorlátozottak Egyesületének évről évre anyagi támogatás biztosítása,d.) korszerű buszvárók létesítése,e.) a középiskola, az orvosi rendelő és a sportcsarnok előtt aszfaltozott parkoló létesítése,f.) a főtér további szépítése és egy nyilvános WC építése,g.) az egyedülálló, idős emberek szemétszállítási díjának mérséklése.
A felsoroltakból az első öt már megvalósult. A siker kollektív munka eredménye.
3./ Ingatlan ügyeikkel, illeték fizetési ügyekkel, út- és járdaépítési gondokkal, közvilágítási és állattartási problémákkal. Felhasználva széleskörű ismeretségemet, valamint az újonnan megjelenő jogszabályok állandó figyelemmel kíséretével mindig tudtam segíteni a hozzám fordulókat. Az útépítéssel kapcsolatban pedig igazol a 16 utcában megépült betonút.
4./ Kemény munka eredményeként képviselő- társaim zöménél elértük azt, hogy az “ügyet” képviselik, és nem a politikai célt.
5./ Legnagyobb sikeremnek a Zalka Máté utca útépítését tartom, mert azt 20 évi próbálkozás után se tudta eddig senki megvalósítani, főleg nem ebben a formában és kivitelben. Azt is sikernek könyvelem el, hogy az Idősek Klubja rendszeresen meghív rendezvényeire előadónak, és problémáikkal, kéréseikkel engem tisztelnek meg.
6./ Hogy az egyedülálló, idős emberek szemétszállítási díjának mérséklését eddig nem tudtam megvalósítani.
7./ Igen, a következő választásokon is indulni szeretnék.
8./ Továbbra is vallom, hogy a képviselői munkát jól, csak szakértelemmel, emberszeretettel, tisztességgel és odaadással lehet végezni.
9./ Ne csak azok kapjanak
anyagi segítséget a Szociális Bizottságtól, akik ezt rendszeresen kérik és szinte kikövetelik, hanem azok is, akik szerénységből és szégyenérzetből nem mernek kérelmet benyújtani, de nagyon is rászorulnának a segítségre.
10./ Céljaim változatlanok: a Szociális Bizottság tagjaként a költségvetésben biztosított összeget minél igazságosabban elosztani. A Pénzügyi és Telepüésfejlesztési Bizottság tagjaként pedig mindaddig harcolni, amíg az összes földes utcában meg nem épül a betonút, és amíg a testület elfogadott gazdasági programja meg nem valósul.
Bágy György képviselő
1./ Úgy vélem, hogy igen.
2./ Legfontosabb célomnak, feladatomnak tekintettem a helyi románság érdekeinek képviseletét, a hagyományaik megőrzését, megmutatása lehetőségeinek keresését, a fiatalabb generációnak történő továbbadását. Ennek érdekében vállaltam el a helyi középiskolában a néptáncoktatást. Az ottani együttes a “Táltos” nevet viseli.
3./ Választóim szinte mindegyike a román kisebbség problémáival, gondjaival keres meg. Ezek között kiemelt helyet foglal el a román temető kérdése: a környezet, a sírok, utak rendeben tartása, a ravatalozó csatornázása, harangláb elhelyezése. Egy-másfél évtizede szerepel minden esztendőben napirendként /nem csak a testületi üléseken!/ a román iskola léte, nem léte, megmaradása, megtartása. Meggyőződésem, hogy ennek a gondnak a megoldása nem Eleken fog megtörténni... Ez ügyben országos, legfelsőbb szintű, kedvező döntésnek kell születnie, a nemzetiségi iskolák finanszírozását a kistelepülések önmaguk képtelenek megoldani.
4./ A megválasztásom óta eltelt időszakban sajnálatosan az volt jellemző, hogy a képviselő-társak gyakorta pártérdekeket helyeznek előtérbe a város, illetve lakosságának érdekeivel szemben. Erre jó példa volt az alpolgármesteri választások körüli fölösleges huzavona. Elekért kell tenni a dolgunkat a tőlünk telhető legjobban, a pártérdekek csak ezek után következhetnek.
5./ Sikernek tekintek mindent, amihez szavazatommal hozzájárulhatok a “jó”-hoz, ami a városunk érdekeit, haladását szolgálhatja.
6./ Kudarcként élem meg pl. a román iskola helyzetének megoldatlanságát, a költségvetési vitákat.
7./ A következő választásokon is kívánok indulni. Bízom abban, hogy a választóim is kitartanak mellettem éppúgy, mint én mellettük.
8./ Elveimet meg fogom, meg akarom tartani, azonban minden egészséges és jó kompromisszumra kész vagyok.
9./ Minden lehetőségemmel és eszközömmel azon akarok lenni, hogy a testületen belüli széthúzások megszűnjenek. A CÉL a fontos, ami a várost és lakóit szolgálhatja. Ezt kellene belátnia mindenkinek.
10./ Célom - bár időn belül még nem látom -, hogy a román kisebbségen, illetve szervezetein és csoportjain belüli széthúzások, egyet nem értések megszűnjenek. Vannak emberek, akik különös elhivatottságot éreznek arra nézvést, hogy ellentéteket szítsanak, bomlasszanak egy-egy közösségen belül. Keresem, keressük a gyógyírt, a megoldást erre is.
11./ Egyéb mondandóm: Nem láthatóak át a romániai külkapcsolataink, külföldi testvérvárosi viszonyaink. Tudni kell, hogy a testvérvárosi kapcsolatokat nem a helyi kisebbségi románság szervezetei, hanem Elek Város vezetése kötötte, köti meg, pl. Borossebessel, Ottlakával. Tapasztalataink szerint azonban nem kellőképpen, nem éppen a kívánalmak megfelelően alakultak ezek, néha úgy tűnik, hogy sorvadoznak. Sokat remélünk most a romániai Temes megyei Făget várossal kialakulóban lévő baráti /később talán testvérvárosi/ kapcsolattól. Gyakorlati megvalósulása azonban nem elsősorban a helyi román kisebbség dolga, hanem a városé, hiszen mi csak adalékkal szolgálhatunk, segíthetjük azt, ami Eleknek is jó célt adhat.
Drágos József képviselő
14 éve dolgozik a közéletben a település érdekében vállalta el a munkát, célja a cigány lakosság felemelkedéséért való tenni akarás. A valamikori koordinációs bizottság létrehozásakor vállalt munkát párttól függetlenül. Hittel hitte, hogy a cigányság érdekeit képviselni kell. Úgy érzi, hogy helyesen döntött, mert nem csak a kisebbség érdekében dolgozik, hanem a település minden lakójának érdekeit is képviseli. 1990-től tevékenykedik a Szociális Bizottságban és úgy érzi, nem sikertelenül. Mindenkit ismer a városban., különösen azokat, akik rászorulnak a segítségre. A többi bizottság üléseire is eljár, különösen a Pénzügyi Bizottságéra, hogy megfelelően tájékozott legyen. Legfontosabb feladatának az utak, járdák építésének segítését, a cigánytelep rendbetételét tartja. 10 éves álma valósult meg, amikor a szeméttelepből játszótér lett, mellette sportpályával. A cigány gyerekek taníttatásáért mindig felemeli a hangját. A Magyarországi Cigányokért Közalapítványhoz számtalan pályázatot nyújtott be, és nyert meg. Nagy eredménynek tartja, hogy Budapesten a Parlamentben a Civil Szervezetek Országos Konferenciáján sikerült elérnie, hogy az adható támogatást a 3,5 átlagos tanulói is megkaphassák. Az emberek minden gondjukkal megkeresik, még intim dolgokkal is. Egy biztos, hogy soha nem hagy intézkedés nélkül egyetlen egy panaszos ügyet sem. Nagyon sokra becsüli választói bizalmát, soha nem kedvezményezett mandátumról jutott be. Minden apró eredménynek tud örülni, együtt örülni. A kudarcot nem kudarcnak éli meg - utána jönnek a sikerélmények - mindent alá kell rendelni a város érdekeinek. Tervezi a hajdani sikeres cigány tánccsoport újbóli létrehozását, a cigány kultúra megőrzését. A helyi, megyei, országos rendezvényeken mindig részt vesz, igyekszik naprakész ismereteket szerezni, felkészülni, mert csak így lehet tárgyalni. A következő ciklusban olyan fiatal cigányokat kívánnak indítani, akik képzettek. Aki nem tud lépést tartani a fejlődéssel, az ne vállaljon. Büszke arra, hogy Elek városában sikerült olyan tanult cigányembereket elhelyezni, ami példaértékű.

Gál Attila képviselő
Úgy érzi, hogy helyesen döntött, mikor 1990-ben igent mondott a jelöltségre. A képviselői munka csapatmunka, úgy gondolja, hogy egy képviselő nem tűzhet ki önös célokat, hiszen 16 fő dönt minden kérdésben. A képviselő-testület ki van téve a mindenkori kormány által biztosított lehetőségeknek, tehát függ a mindenkori pénzügyi helyzettől. Ha jó éve van az országnak, jó éve van az önkormányzatnak is. Szakmai irányultságánál fogva szakmai tapasztalatokkal segíti az önkormányzat munkáját. A mai kornak megfelelő vállalkozói szemlélettel próbálja nézni a dolgokat, s ez egészen mást jelent, mint aki költségvetésből dolgozik. A kitűzött célok részben valósultak meg, állandó folyamatos konzultációkra van szükség. Kevés konkrét, nagyobb problémával keresik meg, inkább a mindennapos emberi problémák a jellemzőek. Irodájában naponta nagyon sokan megfordulnak, így “naprakész” a város gondjairól, problémáiról. Nagyon nehéz sikereket elérni, nagyon meg kell dolgozni érte. A 2003-as évet úgy értékeli, hogy túléltük, átéltük. Az intézmények alapvető működését sikerült biztosítani. Munkájában az alapelvek változatlanok, a következetesség, igazságosság, az emberi értékek, az ember tisztelete, más ember véleményének meghallgatása. Ha lehetne változtatna azon, hogy a lehetőségek ne tudják behatárolni az akaratot. Mindenki tudja róla, hogy a sport elkötelezett híve. Munkája mellett az eleki sportélet meghatározó egyénisége. Nagy szeretettel foglalkozik a labdarúgó-palántákkal. Kicsit szomorúan, némi büszkeséggel beszélt arról, hogy a Gyulai Kinder SC három legtehetségesebb labdarúgóját igazolta soraiba.
Dr. Heimné Máté Mária alpolgármester:
1. Úgy gondolom, helyesen döntöttem.
2. Céljaim között a városlakók életminőségének javítása, szociális problémák és az oktatás helyzetének javítása szerepelt többek között. Van, ami megvalósult, de sajnos az oktatással kapcsolatos tervek nem, ezek kizárólag a város pénzügyi helyzetéből adódóan.
3. Alpolgármesterként elsősorban szociális problémákkal keresnek meg, de előfordulnak útépítéssel, személyes problémákkal kapcsolatos ügyek is. Gyakran azonnali segítségre van szükség, amiben a hivatal dolgozói maximális segítséget nyújtanak, amit ezúton szeretnék megköszönni.
5. Több ilyen is volt: krízishelyzetben karácsonyi csomagot szerezni, munkahelyet találni és személyes kapcsolatok alapján egészségügyi, anyagi problémákat megoldani. Minden sikeres pályázat, a lakosság jó véleménye új erőt ad.
6. Legnagyobb kudarc számomra az oktatás anyagi helyzete.
7. A következő választáson még nem gondolkodtam.
8. Elveimet megőrzöm, nem kívánok változtatni.
9. Nagyon sok olyan terület van, ahol szakemberek segítsége szükséges, folyamatosan “tanulom” az önkormányzati munkát.
10. Céljaim továbbra is ugyanazok, elsősorban tenni a városért, pártállástól függetlenül.

Dr. Kuruczné Czvalinga Judit képviselőnő:
1./ Igen.
2./ Célom volt a szlovák kisebbségi önkormányzat megalakítása, ami teljes mértékben megvalósult, működik.
3./ Választóim főleg kulturális események megrendezésével, citera oktatás, szlovák nyelv oktatás szakkör formájában az általános iskolában, de felnőtt érdeklődők is vannak. Az oktatás indítása most van folyamatban.
4./ A megválasztásom óta eltelt időszakot - a lehetőségekhez képest - sikeresnek tekintem.
5./ Sikernek tekintem, hogy a zene, a tánc, a citera oktatás, anyelvtanfolyam stb. megva- lósult, sínen van, mondhatnám. Sikeres volt 2003-ban a február 14-ei, illetve a december 16-ai TV-1. csatornán történő bemutatkozásunk az ország számára. Sikernek érzem azt, hogy a 2002. októberi választások, illetve a szlovák kisebbségi önkormányzat megalakulása óta szlovák táncokat is tanulnak a Talentum Művészeti Iskola táncosai.
Sikernek könyvelem el a pályázatunkon nyert szlovák anyanyelvű számítógépet az Informatikai és Hírközlési Minisztériumtól, mely lehetőséget nyújt a kultúra, valamint a nyelvoktatás sikeres megvalósulásához, elsajátításához.
6./ Kudarcélményem ez ügyben még nem volt.
7./ A következő választásokon is indulni kívánok.
8./ Elveimből szeretnék minden megőrizni, megtartani.
9./ Ha csak rajtam múlna, szeretném megváltoztatni a testületen belüli személyeskedést és a meddő vitákat elkerülni.
10./ Céljaim változatlanok, illetve a már eddig elérteket szeretném megtartani, azokat tovább fejleszteni.

dr. Kurucz Béla képviselő:
1./ Jelölésemet, illetve megválasztásomat illetően helyesen döntöttem.
2./ Nagyon fontosnak tartottam az akkor még üres orvosi körzet betöltését. Ez 2003-ban már meg is valósult.
3./ A választóim főleg szociális kérésekkel, kérelmekkel kerestek, keresnek meg. Bizonyára tapasztalhatták, hogy azok jogossága és a feltételek megléte esetén, amikor csak tehetem, segítettem, segítek.
4./ A képviselő-társakkal együtt eddig eltöltött idő alatt úgy érzem és tapasztalom, hogy nincs meg a megfelelő, a dolgokat, ügyeket valójában előbbre vivő, jó együttműködésre törekvő szándék, jóakarat. Gyakorta tapasztalható indokolatlan széthúzás, ami nem igazán szolgálja a dolgok előre haladását.
5./ Sikernek tekintek mindent, ami jó célokat szolgák, és tevékenységemmel /vagy akár szavazatommal/ azok megvalósulásához hozzájárulhatok.
6./ Kudarcnak - vagy inkább nyomasztónak - tekintem az alpolgármesterek megválasztása körüli, fölöslegesen felnagyított hercehurcát. Ehhez a témához valamennyi képviselőnek okosabban, rugalmasabban kellett volna hozzáállnia.
7./ A következő választásokon nem kívánok indulni. Döntésemet nem akarom indokolni. Ámbár, ki tudja még addig...?
8./ Erre a kérdésre röviden válaszolok: Nem vagyok köpönyegforgató, az elveimet megőrzöm, megtartom!
9./ Az előző kérdésre adott válaszom ez esetben is érvényes.
10./ Céljaimon nem kívánok változtatni.
Klemm István képviselő:
1. IGEN.
2. A kampány során több képviselőjelöltemmel együtt hasonló feladatokat tűztünk ki célul, amelyek közül a város lakóinak segítségével is több már megvalósulni látszik, bár a kormány általános pénzhiánya miatt valószínűleg kisebb összegű beruházások valósulhatnak meg, mint az elmúlt ciklus során.
3. Szinte mindenki a fejlődést szeretné, többek között a város központjának a rendezését - parkolók kialakítását. Többen megkerestek azzal, hogy támogassuk egy vendéglő kialakítását. Ezek megvalósítása mind pénzkérdés.
4. A második évre talán összeáll a közös akarat a képviselő-testületben.
5. Az előző ciklusban megindult szervező munkánk eredményeként újabb adomány érkezett Németországból - egy kék színű, a német katasztrófavédelemtől leszerelt tűzoltóautó tárgyában, melynek a havazások során már sor került hasznos “bevetésére”.
6. Sajnos nem sikerült megnyerjük a szennyvízhálózat további fejlesztésének pályázatát.
7. Ezt tizenkét év közszereplés után megfontolás tárgyává fogom tenni.
8. Mindig a valóságnak megfelelően tájékoztatom képviselőtársaimat és a közvéleményt.
9. Jó lenne megvalósítani azt, hogy az emberek jobban megbecsüljék egymást.
10. IGEN.
(A további válaszokat márciusi számunkban olvashatják.)